CELEX: 32007D0068
Language: hu
Date: 2006-12-18 00:00:00
Title: A Bizottság határozata ( 2006. december 18. ) a Lett Köztársaságnak a háztartások távhővel, földgázzal és elektromos árammal való ellátására vonatkozó csökkentett HÉA-kulcs alkalmazása iránti kérelméről (az értesítés a C(2006) 6592. számú dokumentummal történt)

6.2.2007   
            
            
               HU
            
            
               Az Európai Unió Hivatalos Lapja
            
            
               L 32/165
            
         
      A BIZOTTSÁG HATÁROZATA
   
   2006. december 18.
   a Lett Köztársaságnak a háztartások távhővel, földgázzal és elektromos árammal való ellátására vonatkozó csökkentett HÉA-kulcs alkalmazása iránti kérelméről
   (az értesítés a C(2006) 6592. számú dokumentummal történt)
   (Csak a lett nyelvű szöveg hiteles.)
   (2007/68/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 1977. május 17-i 77/388/EGK hatodik tanácsi irányelvre (1) és különösen annak 12 cikke (3) bekezdésének b) pontjára,
   mivel:
   
               (1)
            
            
               A 2006. április 19-i eredeti kérelem és az azt követő, a Bizottsághoz 2006. július 10-én beérkezett formális levél révén a Lett Köztársaság tájékoztatta a Bizottságot arról a szándékáról, hogy a háztartások távhővel, földgázzal és elektromos árammal való ellátására csökkentett HÉA-kulcs alkalmazását tervezi. Lettország meghatározása szerint háztartásnak minősülnek a végfelhasználók és a természetes személyek, akikkel megfelelő szolgáltatási szerződést kötöttek.
            
         
               (2)
            
            
               A csatlakozási szerződés VIII. melléklete értelmében a 77/388/EGK irányelv (a továbbiakban: „hatodik HÉA-irányelv”) 12. cikke (3) bekezdésének a) pontjától eltérően Lettország engedélyt kapott arra, hogy 2004. december 31-ig HÉA-mentességet alkalmazzon a háztartások számára értékesített hőenergia-szolgáltatásra. A valóságban Lettország az említett időpontot követően is fenntartotta a háztartásokat érintő távhőszolgáltatás HÉA-mentességét.
            
         
               (3)
            
            
               Lettország a háztartások távhővel, földgázzal és elektromos árammal való ellátására csökkentett adókulcsot kíván alkalmazni (5 %); a csökkentett adókulcs nem vonatkozna sem kereskedelmi, sem egyéb szakmai tevékenységek céljaira nyújtott ellátásra. A kedvezményes adókulcs nem eredményezné a verseny torzulását, és nem idézne elő változást a háztartások számára értékesített elektromos áram, gáz vagy távhő fogyasztásában. Ennek fő oka, hogy technikai-technológiai szempontból az említett három termék csak a fűtési célra való felhasználáskor helyettesíthető egymással. Minthogy a kedvezményes HÉA-kulcs csak a háztartásokra korlátozódna, valószínűtlennek tűnik, hogy alkalmazása a verseny torzulásához vezetne a HÉA-levonásra jogosult jogi személyek vonatkozásában, akiknek végső soron nem kell a HÉÁ-val kapcsolatos költségeket viselniük.
            
         
               (4)
            
            
               Továbbá a gáz és a villamos energia értékesítési helyére vonatkozó, a hatodik HÉA-irányelvben lefektetett HÉA-szabályokat módosította a 2003/92/EK tanácsi irányelv (2). Annak érdekében, hogy a földgázelosztó-hálózaton keresztül történő gázértékesítés, valamint a villamosenergia-értékesítés esetén az adózásra abban az országban kerüljön sor, amelyben a tényleges fogyasztás történt, a szolgáltatás utolsó szakaszában, azaz a kereskedők és elosztók, illetve a végfelhasználók közötti szakaszban az adót azon a helyen kell kivetni, ahol a terméket a fogyasztó ténylegesen felhasználja, illetve fogyasztja. Ami a távhőszolgáltatást illeti, minthogy nem határokon átnyúló értékesítésről van szó, hanem helyi jellegű szolgáltatásról, nem áll fenn a verseny torzulásának kockázata a hatodik HÉA-irányelv 12. cikke (3) bekezdésének b) pontja értelmében.
            
         
               (5)
            
            
               A tervezett intézkedés, vagyis a háztartások távhővel, földgázzal és elektromos árammal való ellátására vonatkozó csökkentett HÉA-kulcs alkalmazása a hatodik HÉA-irányelv 12. cikke (3) bekezdésének b) pontja értelmében csupán a végfelhasználók ellátását érinti, nem vonatkozik adóköteles személyeknek kereskedelmi, szakmai vagy egyéb gazdasági tevékenységükkel kapcsolatos igényeit kielégítő ellátására.
            
         
               (6)
            
            
               Mivel a tervezett intézkedés csupán a végfelhasználók ellátását érinti, és nem vonatkozik adóköteles személyeknek kereskedelmi, szakmai vagy egyéb gazdasági tevékenységükkel kapcsolatos igényeit kielégítő ellátására, a verseny torzulásának kockázata nem létezőnek tekinthető. Mivel a hatodik irányelv 12. cikke (3) bekezdésének b) pontjában rögzített feltétel teljesül, biztosítani kell Lettország részére a jogot az intézkedés alkalmazására az ezen határozatról szóló értesítés időpontjától kezdődően,
            
         ELFOGADTA EZT A HATÁROZATOT:
   1. cikk
   Lettországnak jogában áll a Bizottsághoz 2006. július 10-én beérkezett levelében ismertetett intézkedést alkalmazni, azaz a termelés és ellátás feltételeitől függetlenül a háztartások távhő-, földgáz- és villamosenergia-ellátására csökkentett HÉA-kulcsot alkalmazni.
   2. cikk
   Ennek a határozatnak az alkalmazásában háztartásnak minősül az a természetes személy, akik az 1. cikkben említett ellátások végfelhasználója, tehát az ellátás nem irányulhat kereskedelmi, szakmai vagy egyéb gazdasági tevékenységgel kapcsolatos igények kielégítésére.
   3. cikk
   E határozat címzettje a Lett Köztársaság.
   
      Kelt Brüsszelben, 2006. december 18-án.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 145., 1977.6.13., 1. o. A legutóbb a 2006/69/EK irányelvvel (HL L 221., 2006.8.12., 9. o.) módosított irányelv.
   
      (2)  HL L 260., 2003.10.11., 8. o.